CELEX: 32013D0164
Language: el
Date: 2013-03-27 00:00:00
Title: 2013/164/ΕΕ: Εκτελεστική απόφαση της Επιτροπής, της 27ης Μαρτίου 2013 , για την κατάργηση των αποφάσεων 2003/135/ΕΚ, 2004/832/ΕΚ και 2005/59/ΕΚ σχετικά με την έγκριση σχεδίων για την εκρίζωση της κλασικής πανώλης των χοίρων και τον επείγοντα εμβολιασμό των αγριόχοιρων στη Γερμανία, τη Γαλλία και τη Σλοβακία [κοινοποιηθείσα υπό τον αριθμό C(2013) 1741]

3.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 91/10
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Μαρτίου 2013
   για την κατάργηση των αποφάσεων 2003/135/ΕΚ, 2004/832/ΕΚ και 2005/59/ΕΚ σχετικά με την έγκριση σχεδίων για την εκρίζωση της κλασικής πανώλης των χοίρων και τον επείγοντα εμβολιασμό των αγριόχοιρων στη Γερμανία, τη Γαλλία και τη Σλοβακία
   [κοινοποιηθείσα υπό τον αριθμό C(2013) 1741]
   (Τα κείμενα στη γαλλική, τη γερμανική και τη σλοβακική γλώσσα είναι τα μόνα αυθεντικά)
   (2013/164/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (1), και ιδίως το άρθρο 16 παράγραφος 1, το άρθρο 20 παράγραφος 2, το άρθρο 25 παράγραφος 3 και το άρθρο 29 παράγραφος 2,
   Εκτιμώντας τα ακόλουθα:
   
               (1)
            
            
               Η απόφαση 2003/135/ΕΚ της Επιτροπής, της 27ης Φεβρουαρίου 2003, για την έγκριση των σχεδίων για την εξάλειψη της κλασικής πανώλης των χοίρων και τον επείγοντα εμβολιασμό των αγριόχοιρων κατά της κλασικής πανώλης των χοίρων στην Γερμανία, στα ομόσπονδα κράτη Κάτω Σαξονία, Βόρεια Ρηνανία-Βεστφαλία, Ρηνανία-Παλατινάτο και Σάαρλαντ (2), η απόφαση 2004/832/ΕΚ της Επιτροπής, της 3ης Δεκεμβρίου 2004, για την έγκριση των σχεδίων για την εξάλειψη της κλασικής πανώλους των χοίρων στους αγριόχοιρους και τον επείγοντα εμβολιασμό των αγριόχοιρων στην περιοχή των βορείων Βοσγίων της Γαλλίας (3), και η απόφαση 2005/59/ΕΚ της Επιτροπής, της 26ης Ιανουαρίου 2005, για την έγκριση των σχεδίων για την εκρίζωση της κλασικής πανώλης των χοίρων στους αγριόχοιρους και τον επείγοντα εμβολιασμό των αγριόχοιρων στη Σλοβακία (4), εκδόθηκαν μετά την επιβεβαίωση κρουσμάτων κλασικής πανώλης των χοίρων σε αγριόχοιρους σε ορισμένες περιοχές της Γερμανίας, της Γαλλίας και της Σλοβακίας, αντίστοιχα. Με τις αποφάσεις αυτές εγκρίθηκαν, για τα εν λόγω κράτη μέλη, τα σχέδια για την εκρίζωση της κλασικής πανώλης των χοίρων και τον επείγοντα εμβολιασμό των αγριόχοιρων κατά της νόσου αυτής.
            
         
               (2)
            
            
               Η εκτελεστική απόφαση 2012/761/ΕΕ της Επιτροπής, της 30ής Νοεμβρίου 2012, για την έγκριση ετήσιων και πολυετών προγραμμάτων για την εκρίζωση, τον έλεγχο και την επιτήρηση ορισμένων νοσημάτων των ζώων και ζωοανθρωπονόσων, τα οποία υπέβαλαν τα κράτη μέλη για το 2013, καθώς και της χρηματοδοτικής συνδρομής της Ένωσης στα προγράμματα αυτά (5), εγκρίνει, μεταξύ άλλων, τα προγράμματα ελέγχου και επιτήρησης της κλασικής πανώλης των χοίρων τα οποία υποβλήθηκαν από τη Γερμανία και τη Σλοβακία.
            
         
               (3)
            
            
               Το 2011 η Γαλλία και η Σλοβακία ενημέρωσαν την Επιτροπή και τα κράτη μέλη για την ευνοϊκή κατάσταση που επικρατεί στο έδαφός τους όσον αφορά την κλασική πανώλη των χοίρων. Οι πληροφορίες που παρασχέθηκαν ανέφεραν ότι η κλασική πανώλη των χοίρων είχε εξαλειφθεί επιτυχώς από τους αγριόχοιρους στις προσβεβλημένες περιοχές των εν λόγω κρατών μελών. Επιπλέον, το 2012, η Γερμανία ενημέρωσε την Επιτροπή και τα κράτη μέλη ότι η κλασική πανώλη των χοίρων είχε εξαλειφθεί επιτυχώς από τους αγριόχοιρους στις προσβεβλημένες περιοχές του εν λόγω κράτους μέλους.
            
         
               (4)
            
            
               Σύμφωνα με τις πληροφορίες που υποβλήθηκαν από τη Γερμανία, τη Γαλλία και τη Σλοβακία, ο επείγων εμβολιασμός των αγριόχοιρων διακόπηκε. Επιπλέον, στο πλαίσιο των προγραμμάτων που εγκρίθηκαν με την εκτελεστική απόφαση 2012/761/ΕΕ, διατηρείται υψηλό επίπεδο επιτήρησης στις περιοχές που είχαν στο παρελθόν προσβληθεί από τη νόσο αυτή. Συνεπώς, τα μέτρα που προβλέπονται στα σχέδια που είχαν εγκριθεί για τα εν λόγω κράτη μέλη με σκοπό την εκρίζωση της κλασικής πανώλης των χοίρων και τον επείγοντα εμβολιασμό των αγριόχοιρων κατά της κλασικής πανώλης των χοίρων δεν είναι πλέον αναγκαία.
            
         
               (5)
            
            
               Επομένως, για λόγους σαφήνειας και συνοχής της ενωσιακής νομοθεσίας, οι αποφάσεις 2003/135/ΕΚ, 2004/832/ΕΚ και 2005/59/ΕΚ θα πρέπει να καταργηθούν.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι αποφάσεις 2003/135/ΕΚ, 2004/832/ΕΚ και 2005/59/ΕΚ καταργούνται.
   Άρθρο 2
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας, στη Γαλλική Δημοκρατία και στη Σλοβακική Δημοκρατία.
   
      Βρυξέλλες, 27 Μαρτίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 316 της 1.12.2001, σ. 5.
   
      (2)  ΕΕ L 53 της 28.2.2003, σ. 47.
   
      (3)  ΕΕ L 359 της 4.12.2004, σ. 62.
   
      (4)  ΕΕ L 24 της 27.1.2005, σ. 46.
   
      (5)  ΕΕ L 336 της 8.12.2012, σ. 83.